02/06/2022 | Administración LocalMunicipal
Muros
Aprobación definitiva da modificación do Regulamento de acción social do Concello de Muros

ANUNCIO Anuncio da aprobación do regulamento de acción social do Concello de Muros O Pleno da Corporación, en sesión plenaria celebrada o 31 de marzo de 2022 acordou aprobar inicialmente modificación do Regulamento de Acción Social do Concello de Muros. O expediente someteuse ao trámite de información pública polo prazo de trinta días hábiles, a contar dende o día seguinte a publicación do anuncio de aprobación inicial no Boletín Oficial da Provincia (BOP núm.68, do 8 de abril de 2022), para que os interesados puidesen examinar o expediente e presentar as reclamacións que estimen oportunas. Durante o período de exposición pública non se presentaron reclamacións ou suxestións, polo que se considera aprobado definitivamente o acordo plenario referido. Á vista do anterior, procede, de acordo co disposto na lexislación vixente, publicar o texto íntegro do Regulamento de acción social do Concello de Muros modificada: “Regulamento de Acción Social do Concello de Muros Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de acción social do Concello de Muros, unha vez que se elevou a definitivo o acordo de aprobación inicial da súa primeira modificación, e que é do seguinte teor literal: En desenvolvemento do disposto no Convenio Colectivo das condicións de traballo do persoal ao servizo do Concello de Muros, establécense neste documento as condicións, contías e procedemento para optar ás axudas definidas neste acordo. CAPÍTULO I Normas xerais Artigo 1.–Beneficiarios/as. Para poder optar a calquera das axudas reguladas neste texto, deberán concorrer con carácter xeral os seguintes requisitos, ademais dos que se sinalan especificamente para cada caso: Será condición indispensable ser persoal funcionario con praza en propiedade ou persoal laboral con máis de dous anos de antigüidade no Concello de Muros. En todo caso, as axudas concedidas consonte ao establecido no presente regulamento, terán efectos desde a data en que se adquire a condición de empregado/a público/a e ata a data en que a dita condición se perda. O/a empregado/a público/a deberá formalizar a correspondente solicitude na forma e prazo establecidos neste Regulamento, acompañando a documentación que se determine en cada caso. Artigo 2.–Distribución da partida de melloras sociais. As axudas concederanse con cargo á partida de acción social, equivalente ao 1,5% da masa salarial dos funcionarios e do persoal laboral, que se dotará anualmente nos orzamentos municipais de acordo co previsto no Convenio colectivo. A contía será distribuída de acordo coas seguintes prioridades: 1. Axudas por gardería.2. Axudas sanitarias.3. Axudas por estudos.4. Axuda excepcional por circunstancias especiais. A contía máxima que pode percibir cada empregado/a público/a para si ou os/as seus/súas cónxuxes e fillos/as menores de 25 anos que dependan economicamente deles, non poderá superar a cantidade de 500 € anuais por todos os conceptos. Este límite non lle afectará aos/ás empregados/as municipais con dous ou máis fillos. Artigo 3.–Comprobación das solicitudes. A Mesa de Negociación poderá esixir, en calquera momento da tramitación, xustificantes de todos e cada un dos datos declarados polos solicitantes, sempre que non consten ou non se poida comprobar doutra forma a súa autenticidade. Artigo 4.–Corrección de erros. Os/as beneficiarios/as que, por causas que non lles sexan imputables, perciban contías ás que non teñen dereito, reintegrarán ao Concello estas cantidades percibidas indebidamente. O Concello instaraos a que, no prazo de quince días, opten por unha das dúas posibilidades que seguen: a) Reintegrar voluntariamente as cantidades recibidas indebidamente nun único pagamento. b) Aceptar un desconto na nómina mensual en contía non inferior ao 15% das retribucións brutas, ata ter liquidado o importe total do débito. As persoas que perciban axudas económicas indebidamente por teren falseado os datos ou a documentación presentada, incorrerán nas responsabilidades disciplinarias que correspondan e, ademais, serán instadas para que no prazo de quince días hábiles reintegren as cantidades recibidas. En caso contrario, practicaráselles unha dedución en nómina nunha contía non inferior ao 30% das súas retribucións brutas, ata ter liquidado o importe total do débito. Estas persoas perderán o dereito a percibir calquera subvención ou prima das definidas no presente Regulamento por un período non inferior a tres anos nin superior a dez. En todo caso, as cantidades cuxo reintegro se aprace en distintos pagamentos, veranse incrementadas co xuro legal do diñeiro, ao se tratar de ingresos aprazados. Artigo 5.–Compatibilidades. As axudas concedidas con cargo á partida de melloras sociais son compatibles con calquera outra que por idénticos conceptos outorguen outras entidades ou organismos públicos ou privados. Artigo 6.–Modificacións. Queda reservada á Mesa de Negociación a facultade de propoñer a resolución de cantas dúbidas ou omisións puideran xurdir da aplicación práctica da presente normativa, así como a competencia para propoñer a introdución de calquera modificación que fose precisa para un mellor desenvolvemento e aplicación, sen alterar no fundamental o sentido exposto no presente texto. Artigo 7.–Convocatoria. O Concello abrirá o prazo de solicitude de axudas de gardería e estudos durante o mes de maio de cada ano. As solicitudes das axudas sanitarias faranse en calquera momento do ano. O departamento de Persoal disporá duns impresos normalizados de solicitude que deberán ser cubertos polas persoas interesadas, facendo constar o tipo de subvención que se solicita. As solicitudes presentaranse no Rexistro Xeral do Concello coa documentación que para cada caso se especifique. En caso de non se achegar a documentación necesaria requirirase ás persoas interesadas para que a presenten nun prazo non superior a 10 días. De non facelo considerase que renuncian á solicitude. Serán rexeitadas todas as solicitudes presentadas fóra de prazo. Artigo 8.–Tramitación. O departamento de Persoal e Intervención será o encargado de realizar todos os trámites necesarios para resolver as solicitudes de axudas. Artigo 9.–Resolución. A concesión das axudas sanitarias, gardería e estudos, así como á axuda excepcional por circunstancias especiais, definidas nesta normativa, corresponderá á Alcaldía, ou concelleiro/a con competencias delegadas por ela, que deberá resolvelas no prazo de dous meses, contados desde o remate do prazo de presentación de solicitudes. Artigo 10.–Pagamento. O pagamento das subvencións reguladas neste documento farase efectivo mediante mandamento de pago, nun prazo non superior a trinta días dende a data de resolución. CAPÍTULO II Subvencións sanitarias Artigo 11.–Definición. De conformidade co disposto no convenio colectivo o Concello subvencionará, con cargo á partida de melloras sociais, os gastos odontolóxicos, próteses de visión, auditivas, de fonación e ortopédicas e subministración de vacinas non incluídas no calendario oficial, así como de produtos alimenticios para persoas con alerxias e/ou intolerancias alimentarias, sempre acompañadas do informe médico oportuno, nas condicións e contías que se determinan neste capítulo. Artigo 12.–Beneficiarios/as. Serán beneficiarios/as das axudas definidas neste capítulo os/as empregados/as públicos/as do Concello de Muros, os/as seus/súas cónxuxes e fillos/as menores de 25 anos que dependan economicamente deles. Artigo 13.–Contía das subvencións. Gastos odontolóxicos, próteses de visión, auditivas, de fonación e ortopédicas, subministración de vacinas non incluídas no calendario oficial e produtos alimenticios para persoas con alerxias e/ou intolerancias alimentarias: 50% do custo total, cun límite anual de 175 € por empregado/a público/a para o conxunto dos conceptos anteriores. Artigo 14.–Documentación precisa. Ás solicitudes deberá achegarse a seguinte documentación: – Factura orixinal ou compulsada que acredite o gasto realizado. – Fotocopia do libro de familia se a solicitude se refire ao/á cónxuxe ou aos fillos e fillas. – Declaración xurada de que os fillos ou fillas maiores de 18 anos ou o/a cónxuxe -de referirse a eles- non perciben ningún tipo de renda derivada do traballo por conta allea ou propia. – Informe médico no caso das vacinas non incluídas no calendario oficial e produtos alimenticios para persoas con alerxias e/ou intolerancias alimentarias. CAPÍTULO III Subvención por gastos de gardería Artigo 15.–Definición. O Concello subvencionará os gastos derivados da estancia en garderías dos fillos e fillas do seu persoal na contía e condicións que se determinan neste capítulo. Artigo 16.–Contía da subvención. A subvención por gardería consistirá nun pagamento anual único correspondente ao curso escolar, ata un límite de 120 € ao ano por cada fillo para o que se solicite a axuda. Artigo 17.–Documentación precisa. As solicitudes deberán ir acompañadas da seguinte documentación: – Fotocopia compulsada do libro de familia. – Factura do pagamento da gardería. CAPÍTULO IV Subvención por estudos Artigo 18.–Definición. O Concello subvencionará os gastos derivados dos estudos que realice o persoal ao seu servizo e os/as seus/súas cónxuxes ou fillos/as menores de 25 anos que dependan economicamente del, nos niveis de Educación Infantil, Educación Primaria, Educación Secundaria Obrigatoria (ESO), bacharelato, FP Específica de Grao Medio, FP Específica de Grao Superior, ou Universidade. Artigo 19. Contía da subvención por estudos. Para os/as traballadores/as e os seus familiares: – Educación Infantil, Educación Primaria, ESO: 120 €/persoa por ano. – FP de grao medio e bacharelato: 180 €/persoa por ano. – Universidade e FP de grao superior: 220 €/persoa por ano. No caso de fillos/as ou cónxuxes dos/as empregados/as municipais, as subvencións por estudos terán carácter único referido a cada especialidade ou curso escolar. Artigo 20.–Documentación precisa. Ás solicitudes xuntarase: – Fotocopia cotexada da matrícula correspondente ao curso académico cando se traten de ensinanzas non obrigatorias. – No caso de que a solicitude se refira ao/á cónxuxe ou a fillos maiores de 18 anos, presentarase unha declaración xurada de que non perciben ningún tipo de renda derivada do traballo por conta allea ou propia. – Fotocopia do libro de familia, compulsada, cando se trate de fillos/as ou cónxuxe. CAPÍTULO V Subvención por circunstancias especiais Artigo 21.–Circunstancias especiais. Cando algunha persoa traballadora se atope nunha situación excepcional non recollida neste regulamento, previa solicitude da persoa interesada e xustificación suficiente, a Alcaldía avaliará a súa concesión e aprobación. Poderá considerarse circunstancias excepcionais procesos adoptivos, discapacidade, dependencia, etc. Contra este acordo poderá interpoñerse polos interesados recurso contencioso - administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses, contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa. Muros 30 de maio de 2022. A alcaldesa María Inés Monteagudo Romero